ዩኒቨርሲቲዎች ከአለም አቀፍ ተቋማት ጋር ትስስራቸውን ሊያጠናክሩ ይገባል – ምሁራን
በኢትዮጵያ የሚገኙ ዩኒቨርሲቲዎች ከአለም አቀፍ ተቋማት እና ምሁራን ጋር ያላቸዉ ትስስር እንዲያጠናክሩ ተለያዩ የአገራት ምሁራን ገለጹ፡፡ በጅማ ዩኒቨርሲቲ የተለያዩ ሀገራት ምሁራን የተሳተፉበት በትምህርት ጥራት እና የእዉቀት ሽግግር ላይ ያተኮረ አለም አቀፍ መድረክ እየተካሄደ ነዉ፡፡የእንግሊዝ፣ አሜሪካ፣ ኒዉዚላንድ፣ ህንድ እና የአፍሪካ አገራት ምሁራን በተሳተፉበት መድረክ የተለያዩ ጥናታዊ ጽሑፎች እና የምርምር ዉጤቶችን ምሁራኑ እያቀረቡ መሆናቸው ታውቋል፡፡በዚህ ፕሮግራም ከጅማ ዩኒቨርሲቲ 300 የሚደርሱ የ2ኛ ዲግሪ እና ዶክትሬት ተማሪዎች ተሳትፈዋል፡፡ በኢንፎርሜሽን ቴክኖሎጂ፣ በቢዝነስ፣ በህክምና ዘርፎችና በሌሎችም በተለይ የማስተማርና የዶክትሬት ዲግሪ ተማሪዎችን ተጠቃሚ እያደረገ መሆኑ ታውቋል፡፡የመድረኩ አስተባባሪ የአለም አቀፍ የእዉቀት ልዉዉጥ መረብ ሰብሳቢ ፕሮፌሰር አማረ ደስታ እንዳሉት መድረኩ ለ10ኛ ጊዜ የተዘጋጀ በተለያዩ አለማት የሚገኙ ምሁራኖች በትምህርት ጥራትና እዉቀት ሽግግር ዙሪያ በጋራ የሚመክሩበት ነዉ፡፡ከባህርዳር ዩኒቨርሲቲ ጋር እየተሰራ መሆኑን የገለጹት ፕሮፌሰር አማረ ሌሎች የሀገር ውስጥ ዩኒቨርሲቲዎችም ይህን መድረክ እንዲጠቀሙበት ጥሪ አቅርበዋል፡፡የጅማ ዩኒቨርሲቲ ጊዜያዊ ፕሬዝዳንት አቶ ኮራ ጡስኔን በበኩላቸው፣ ዩኒቨርሲቲዉ ከ2005 ዓ.ም ጀምሮ በዓለምአቀፉ የውይይት መድረክ ላይ እየተሳተፈ መሆኑን ተናግረዋል፡፡ለሁለት ቀናት የሚቆየዉ ይህ ዓለምአቀፍ ኮንፍረንስ በቀረቡት የምርምርና የጥናታዊ ጽሑፎች ዙሪያ ዉይይት እንደሚያደርግ ይጠበቃል፡፡ 